Novalisoy
Novalisoy yoki Navolisoy – Toshkent viloyati Boʻstonliq tumanidagi soy. Piskom daryosining oʻng irmogʻi. Chorboq suv omborida suv sathi koʻtarilgan bahoryoz oylarida Novalisoy bevosita suv omboriga quyiladi. Ugom tizmasining janubi-gʻarbiy yon bagʻirlaridagi buloqlardan boshlanib, janubi-gʻarbiy yoʻnalishda oqadi. Uzunligi 17 km, suv toʻplash maydoni 99,4 km². Beshta kichik irmoqlarning qoʻshilishidan hosil boʻladi. Irmoqlarning eng yirigi Yahaqsoy (11 km). Novalisoy yomgʻir va koʻproq qor suvlaridan toʻyinadi. Oʻrtacha yillik suv sarfi 2,85 m³/sek. Oqimining 65—70% qismi mart—iyun oylariga toʻgʻri keladi. Eng katta suv sarfi may oyida kuzatiladi (6,32 m³/sek). Toʻlin suv davrini hisobga olmaganda, suvi doim tiniq.